《与方慕寒》
清代·林旭

我始就傅出，君实连墙居。同年一月小，共学兄弟如。

先生君长兄，爱我常并誉。太翁白发健，携我坐床敷。

分甘预一割，锦绅再拜趋。不见八九载，谁谓同州闾。

乐群日可数，在远迹愈疏。言念小秦君，欲从治汉书。

今我不强学，殖落殆成樗。见日抚手忭，口呿穷须臾。

闻君秋当婚，孟姜玱琼琚。登高夥新诗，缘情故自殊。

风流老司马，厚子意有馀。放衙接佳语，探怀出明珠。

悢悢身万里，藉问何止疋。

作者简介：（1875—1898）清福建侯官人，字暾谷，号晚翠。光绪十九年举人。任内阁中书。倡闽学会，又助康有为开保国会。百日维新间，与谭嗣同等四人以四品卿衔入军机，参与新政。政变起，被捕遇害。为戊戌六君子之一。有《晚翠轩诗集》。